ناتو 38 اؤلکه‌دن 3000-دن چوخ ایشتیراکچی ایله دونیانین ان بؤیوک  سیبر ساوونما تعلیمینی کئچیریر.
استونیادا ناتو-نون بیرگه سیبر ساوونما مکمل‌لیک مرکزی (CCDCOE) طرفیندن "کیلیدلی قالخان‌لار" آدلی ایللیک تعلیم کئچیریلیر.
ناتو-نون وئردیگی آچیقلامایا گؤره، آوریلین 18-ده باشلایان و آوریلین 21-دک داوام ائده‌جک تعلیمده بیلگی سایار سیستم‌لری رئال واخت هوجوم‌لارینا قارشی قورونا‌جاق، کریتیک وضعیت‌لرده قبول ائدیله‌جک تاکتیکی و ایستراتژی قرارلار سیمولاسیون ائدیله‌جک.
ماوی و قیرمیزی تیم لرین ایشتیراک ائتدیگی تعلیمده NATO CCDCOE  اؤلکه‌لری و طرفداش اؤلکه‌لردن عبارت ماوی‌لر، 400 تشکیلاتچی طرفیندن حاضیرلانمیش 5500-دن چوخ مجازی سیستمده عدلیه، حقوق و مدیانی احاته ائدن سیناق‌لارا مقاومت گؤستره‌جک.
NATO CCDCOE  مودیری مارت نوورما دئییب: "هئچ بیر سیبر ساوونما تعلیمی "کیلیدلی قالخان‌لار" قدر اوزمانلاشمیش و اطراف‌لی تجروبه تقدیم ائده بیلمز. دونیا‌داکی 24 ماوی تیم کریتیک آلت یاپی لارین و بیلگی سایار سیستم‌لری‌نین ایشه سالینماسینی تامین ائتمه‌لی اولا‌جاق. تیم لر رئال حیات‌داکی دوروم لاردا و یوکسک تضییق آلتیندا سیستم‌لرین ایشلمه‌سینی تامین ائتمک اوچون اونلارین نه ائده‌جک‌لرینی گؤستره‌جک".
نوورما یالنیز تکنیکی مسئله‌لره دئییل، ایستراتژی اویون‌لاری، حقوقی مسئله‌لر و بحران ایله‌تیشیمی کیمی ساحه‌لره ده دقت یئتیره‌جک‌لرینی بیلدیریب.
